b"\n_START_ARTICLE_\nTraktor, ljubezen in rock'n'roll\n_START_SECTION_\nZgodba\n_START_PARAGRAPH_\nZgodba je postavljena v zgodnja 60. leta 20. stoletja v majhno prekmursko vas. V tem \xc4\x8dasu je na Zahodu zelo popularen postal rock 'n' roll. V tej vasi \xc5\xbeivita preprost kme\xc4\x8dki fant Breza in njegova ostarela mati, ki je v okolici znana po prerokovanju. Breza je navdu\xc5\xa1enec nad rockom in svoj izgled prilagaja stilu tujih izvajalcev, poslu\xc5\xa1a plo\xc5\xa1\xc4\x8de z rock 'n' roll glasbo in ima elektri\xc4\x8dno kitaro, na kateri se u\xc4\x8di igrati najnovej\xc5\xa1e uspe\xc5\xa1nice. \xc5\xbdal pa za tovrstno glasbo nima posluha niti njegova mati, ki zavra\xc4\x8da vse novo, niti okolica, ki bolj prisega na tradicionalno glasbo, ki jo izvaja lokalna ciganska skupina._NEWLINE_Breza pa po zaslugi rocka uspe pasti v o\xc4\x8di gostilni\xc4\x8darki Silviji, h\xc4\x8deri bogatega izseljenca v \xc5\xa0vici, ki jo je poslal v doma\xc4\x8de kraje, da si najde zdravega mo\xc5\xbea. Silvija je ljubica bogatega kmeta Gjirkosa, ki pa je poro\xc4\x8den, zato ga ta odslovi. Breza posku\xc5\xa1a na Silvijo narediti dober vtis in se pri tem dostikrat zaplete v te\xc5\xbeave. Na koncu le zbere pogum in Silvijo zaprosi za roko, zaradi \xc4\x8desar je sprva zmedena, potem pa se le odlo\xc4\x8di za poroko. Kmalu za tem Silvija ugotovi, da je z Gjirkosem nose\xc4\x8da, vendar tega Brezi ne pove._NEWLINE_Silvija na poroko povabi tudi svojega o\xc4\x8deta, ki prispe iz \xc5\xa0vice in mladoporo\xc4\x8dencema kupi traktor, ki pritegne veliko pozornost doma\xc4\x8dinov. Gjirkos ne more preboleti zavrnitve, zato posku\xc5\xa1a na vsak na\xc4\x8din Silvijo prepri\xc4\x8dati, da se vrne k njemu in ob priliki jo tudi fizi\xc4\x8dno napade, vendar jo re\xc5\xa1i D\xc3\xbcplin, gluhonemi klate\xc5\xbe, ki se je naselil pri Brezi._NEWLINE_Ker ima Breza traktor, ga Gjirkos najame, da mu zorje njivo. Breza ugotovi, da nima ve\xc4\x8d nafte za traktor, zato vodji ciganske skupine proda svinjo. Njegova mama to vidi in svinjo odkupi nazaj v zameno za Brezino kitaro in \xc4\x8devlje, kar ji on zelo zameri. Nekega dne Breza h Gjirkosu s traktorjem po\xc5\xa1lje kar D\xc3\xbcplina, ki pa deloma po nesre\xc4\x8di, deloma zaradi jeze nad Gjirkosem le-tega povozi s traktorjem, pri \xc4\x8demer je Gjirkos smrtno ranjen. Brezo zato odpelje policija, na poti pa vidi cigansko skupino, ki s pomo\xc4\x8djo njegove kitare igra rock 'n' roll."